താലിബാന് അധിനിവേശത്തിന്റെ ഫലം:അഫ്ഗാനിസ്താനില് പൂട്ട് വീണത് 153 മാദ്ധ്യമസ്ഥാപനങ്ങള്ക്ക് കാബൂള്: അഫ്ഗാനിസ്താന് താലിബാന് പിടിച്ചടക്കിയതിന് ശേഷം രാജ്യത്ത് പൂട്ടിയത് 153 മാദ്ധ്യമ സ്ഥാപനങ്ങളെന്ന് റിപ്പോര്ട്ട്. അടച്ച് പൂട്ടിയവയില് ടെലിവിഷന് ചാനലുകളും പത്രങ്ങളും റോഡിയോ നിലയങ്ങളും ഓണ്ലൈന് സ്ഥാപനങ്ങളും ഉള്പ്പെടുന്നതായി റിപ്പോര്ട്ട് വ്യക്തമാക്കുന്നു. അഫ്ഗാനിസ്താന്റെ നിയന്ത്രണം താലിബാന് പിടിച്ചടക്കിയതിന് ശേഷം മാദ്ധ്യമങ്ങള്ക്ക് കടുത്ത നിയന്ത്രണങ്ങള് ഏര്പ്പെടുത്തിയിരുന്നു. താലിബാന് കടന്നുകയറ്റം രാജ്യത്ത് സൃഷ്ടിച്ച അരക്ഷിതാവസ്ഥയും സാമ്ബത്തിക പ്രതിസന്ധിയും വ്യവസായിക മാന്ദ്യവും എല്ലാം മാദ്ധ്യമസ്ഥാപനങ്ങള് അടച്ച് പൂട്ടുന്നതിന് കാരണങ്ങളായിട്ടുണ്ട്. നിയന്ത്രണങ്ങള്ക്ക് അയവ് വരുത്തുകയും സാമ്ബത്തികമാന്ദ്യം പരിഹരിക്കാനുള്ള നടപടികള് കൈക്കൊള്ളുകയും ചെയ്തില്ലെങ്കില് രാജ്യത്ത് കൂടുതല് മാദ്ധ്യമ സ്ഥാപനങ്ങള് അടച്ചുപൂട്ടേണ്ടി വരുമെന്ന് അഫ്ഗാന് ഫെഡറേഷന് ഓഫ് ജേര്ണലിസ്റ്റ് വൈസ് പ്രസിഡന്റ് ഹുജ്ജത്തുല്ലാ മുജദാദി പറഞ്ഞു. അഫ്ഗാനിസ്ഥാനിലെ മാദ്ധ്യമരംഗത്തിന്റെ അവസ്ഥ ആശങ്കാജനകമാണ്. അന്താരാഷ്ട്ര സംഘടനകള് ഇടപെട്ടില്ലെങ്കില് അഫ്ഗാനിസ്താനില് മാദ്ധ്യമസ്വാതന്ത്ര്യവും പൗരസ്വാതന്ത്ര്യവും പൂര്ണമായും ഇല്ലാതാവുമെന്ന് അഫ്ഗാന് നാഷ്ണല് ജേര്ണലിസ്റ്റ് യൂണിയന് പ്രതിനിധി മസ്റൂര് ലുഫ്തി ആശങ്ക പ്രകടിപ്പിച്ചു. മാദ്ധ്യമങ്ങള്ക്ക് സ്വതന്ത്രമായി പ്രവര്ത്തിക്കാനുള്ള സാഹചര്യം സൃഷ്ടിക്കുമെന്ന് താലിബാന് തുടരെ പറയുന്നുണ്ടെങ്കിലും ഇതിന് വേണ്ടി യാതൊരു നടപടിയും സ്വീകരിക്കാത്തത് മാദ്ധ്യമപ്രവര്ത്തകരെയാകെ ആസ്വസ്ഥരാക്കുന്നുണ്ട്.